b'\n_START_ARTICLE_\nHeckler & Koch GMG\n_START_SECTION_\nZasnova\n_START_PARAGRAPH_\nBombomet deluje na modificiranem browningovem principu in deluje iz odprtega zaklepa. Na\xc4\x8din delovanja je enak kot pri mitraljezu MG-42. Vsak naboj je tako izvle\xc4\x8den iz verige v katero je povezan, prazen tulec pa je po izstrelitvi izvr\xc5\xbeen skupaj s povezovalnim \xc4\x8dlenom na desno stran oro\xc5\xbeja. Tak na\xc4\x8din zahteva obratno polnjenje, zaradi \xc4\x8desar je potrebno paziti kateri del verige je prvi vstavljen v oro\xc5\xbeje. GMG se lahko polni z leve ali desne strani, kar je dobrodo\xc5\xa1la mo\xc5\xbenost, ko gre za uporabo bombometa na premi\xc4\x8dnih platformah, kjer je levo od strelca navadno manj prostora._NEWLINE_Na voljo je ve\xc4\x8d spro\xc5\xbeilcev, ki so enostavno zamenljivi. Tako obstaja dr\xc5\xbealo v obliki lopate, kjer spro\xc5\xbeilec pritisnemo s palcem ter dr\xc5\xbealo v obliki motoristi\xc4\x8dnega krmila, kjer spro\xc5\xbeilec pritisnemo s prsti desne roke. Ve\xc4\x8dina delov je izdelanih iz trpe\xc5\xbene aluminijeve zlitine, le cev in drugi vitalni deli so izdelani iz jekla, kar daje nizko skupno maso temu bombometu.\n_START_SECTION_\nVarovalke\n_START_PARAGRAPH_\nOro\xc5\xbeje ima vgrajenih ve\xc4\x8d varoval, ki prepre\xc4\x8dujejo nenamerne strele in po\xc5\xa1kodbe strelca. Prva varovalka je vzvod za izbiro na\xc4\x8dina streljanja, ki ima tri polo\xc5\xbeaje: zaklenjeno oro\xc5\xbeje, posami\xc4\x8dno streljanje in neprekinjen rafal. Druga varovalka je vgrajena v odprtino za name\xc5\xa1\xc4\x8danje verige z naboji. Ta zavaruje verigo, ko je oro\xc5\xbeje odprto in prepre\xc4\x8duje vstavljanje naboja v le\xc5\xbei\xc5\xa1\xc4\x8de. Tretja varovalka varuje udarno iglo in dovoljuje pro\xc5\xbeenje samo takrat, ko je cel naboj v le\xc5\xbei\xc5\xa1\xc4\x8du. Varovalka zaklepa je nujna na vseh oro\xc5\xbejih, ki streljajo iz odprtega zaklepa in mehansko prepre\xc4\x8duje premik zaklepa in s tem nehoten strel pri transportu. Zadnja varovalka prepre\xc4\x8duje nenameren strel pri polnitvi oro\xc5\xbeja. Do tega lahko pride kadar strelcu pri vstavljanju naboja v cev ro\xc4\x8dica za napenjanje spolzi iz rok preden je kladivce do konca napeto in oro\xc5\xbeje pripravljeno za strel. GMG im zato vgrajeno posebno varovalko, ki ustavi zaklep, \xc4\x8de kladivce ni v povsem pripravljenem polo\xc5\xbeaju.\n_START_SECTION_\nMerki\n_START_PARAGRAPH_\nMGM ima na voljo ve\xc4\x8d razli\xc4\x8dnih namerilnih naprav. Nanj se lahko namestijo opti\xc4\x8dne namerilne naprave, naprave za no\xc4\x8dno uporabo, poleg opti\xc4\x8dnih, pa so na bombometu tudi pomo\xc5\xbeni klasi\xc4\x8dni odprti in v vse smeri nastavljivi merki.'